Á stjórnarfundi í Vf . Norðurár í gærkvöldi var samþykkt beiðni Stangaveiðifélags Reykjavíkur um að framlengja veiðtímabilið í Norðurá þetta haustið . Veitt verður frá 5. til 12. september en samkvæmt hefðinni hefði veiði í Norðurá átt að ljúka á mánudaginn , 3. september . Eins og þeir sem fylgst hafa með laxveiði í sumar vita hefur lax verið að ganga seint og illa í árnar vegna þurrka og veiðin verið samkvæmt því . Hins vegar þegar fór að rigna hefur lax hrúgast inn og hafa veiðimenn við Norðurá verið að fá grálúsuga laxa upp um alla á , eins og einn þeirra komst að orði . Samkvæmt heimildum blaðsins er áin smekkfull af laxi og því fátt annað að gera en að lengja veiðitímann . Sigurður Már Einarsson , deildarstjóri hjá Veiðimálastofnun sagði í samtali við Skessuhorn að í svona óvenjulegu árferði væri ekkert að því að veiða lengur , sérstaklega í ljósi þess að um nýgengin lax væri að ræða . Það væri ekkert sem bendir til að þetta komi niður á hrygningastofnum árinnar , enda færu menn ekki fram úr þeim dagafjölda með þessu aðgerðum , sem veiða mætti á stöng , ár hver . Í samtali við Skessuhorn sagði Páll Ármann , framkvæmdastjóri Stangaveiðifélags Reykjavíkur að í ljósi óvenjulegra aðstæðna í sumar væri ekkert óeðlilegt að þessi ósk kæmi fram þar sem mikill lax væri að ganga enn í ána . „ Við munum selja staka daga og veitt verður frá klukkan 8 á morgnana til klukkan 20 á kvöldin og eingöngu á flugu eins og var í sumar . Allar reglur sumarsins eru enn í gildi svo sem að sleppa öllum laxi sem er 70 cm. og lengri , “ sagði Páll Ármann .